Supervision af odontofobi – patienter

Katja Kirk tandlæge i børnetandplejen og SE terapeut

Rikka Poulsen tandlæge med privat praksis og psykoterapeut MPF

Denne workshop henvendte sig til hele tandlægeteamet, der møder bange patienter i klinikken og gør den erfaring, at det kan være en stor udfordring.

Tandpersonale vil gerne gøre meget for at hjælpe de bange patienter gennem behandlingen, samtidig kan man let kommer til at føle sig slidt sammen med denne kategori af patienter. Ofte kommer man under tidspres, og økonomien har vi også at tænke på.

Det er uvant at tale om de behandlinger, man ikke helt synes at lykkes med sammen med kollegaer, tandplejer og klinikassistenter. Det kræver trygge rammer.

Denne eftermiddag talte vi både om vores egne patienter og lyttede også til oplæg om Angst, Krop og Hjerne, Skam og Skyld og Tilknytnings psykologi.

Vi ved, at vi skal tale med vores bange patienter om deres angst, men man kan blive i tvivl, om man har de nødvendige kompetencer. Her var mulighed for at komme frem med egne patient kasuistikker, få sig udtrykt om det og få respons fra andre. Det er helt sikkert en hjælp til at føle sig bedre klædt på til at tale direkte med sine bange patienter og ikke mindst få inspiration til at sætte bedre rammer for én selv omkring behandlingen af de bange patienter.

Måske skulle man som i andre faggrupper benytte sig af den mulighed at få supervision med mellemrum – gerne i en mindre gruppe med andre interesserede kollegaer.